CELEX: 62009TN0352
Language: mt
Date: 2009-09-14 00:00:00
Title: Kawża T-352/09: Rikors ippreżentat fl- 14 ta’ Settembru 2009 — Novácke chemické závody vs Il-Kummissjoni

7.11.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 267/77
            
         Rikors ippreżentat fl-14 ta’ Settembru 2009 — Novácke chemické závody vs Il-Kummissjoni
   (Kawża T-352/09)
   2009/C 267/138
   Lingwa tal-kawża: L-Ingliż
   
      Partijiet
   
   
      Rikorrenti: Novácke chemické závody, a.s. (Nováky, ir-Repubblika Slovakka) (rappreżentant: A. Černejová, avukat)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla d-deċiżjoni kkontestata fir-rigward tar-rikorrenti u konsegwentement tannulla l-multa imposta fuq ir-rikorrenti; jew
            
         
               —
            
            
               sussidjarjament, tannulla l-multa imposta fuq ir-rikorrenti fl-Artikolu 2 tad-deċiżjoni jew għall-inqas tnaqqas il-multa imposta fuq ir-rikorrenti b’mod sinjifikattiv, u
            
         
               —
            
            
               tordna lill-Kummissjoni tbati l-ispejjeż.
            
         
      Motivi u argumenti prinċipali
   
   Permezz ta’ dan ir-rikors, ir-rikorrenti titlob l-annullament tad-deċiżjoni tal-Kummissjoni tat-22 ta’ Lulju 2009 (Każ Nru COMP/F/39.396 — Reaġenti tal-kalċju u tal-manjesju għall-industriji tal-azzar u tal-gass) li permezz tagħha l-Kummissjoni kkonkludiet li r-rikorrenti flimkien ma’ impriżi oħra kienu responsabbli għal ksur tal-Artikolu 81 KE u tal-Artikolu 53 tal-Ftehim ŻEE permezz ta’ tqassim tas-swieq, kwoti, tqassim tal-klijentela, iffissar tal-prezzijiet u skambji ta’ informazzjoni kummerċjali sensittiva bejn il-fornituri ta’ granulati tal-karbur tal-kalċju u tal-manjesju. Sussidjarjament, ir-rikorrenti titlob l-annullament jew it-tnaqqis tal-multa imposta fuqha skont l-Artikolu 31 tar-Regolament tal-Kunsill (KE) Nru 1/2003.
   Ir-rikors huwa bbażat fuq il-motivi li ġejjin:
   
                
            
            
               L-ewwel nett, ir-rikorrenti ssostni li l-Kummissjoni kisret il-prinċipji ta’ proporzjonalità u ta’ trattament ugwali, li huma prinċipji ġenerali tad-dritt Komunitarju, billi imponiet multa eċċessiva u sproporzjonata fuq ir-rikorrenti.
            
         
                
            
            
               It-tieni nett, ir-rikorrenti ssostni li l-Kummissjoni naqset milli tinvestiga l-kapaċità tar-rikorrenti li tħallas il-multa u r-riskju li l-multa tista’ twassal għall-falliment tagħha. Ir-rikorrenti ssostni, b’mod partikolari, li l-Kummissjoni naqset milli tosserva r-rekwiżiti proċedurali essenzjali, li hija ma eżaminatx kif jixraq il-provi mressqa mir-rikorrenti li juru riskju imminenti ta’ falliment jekk il-Kummissjoni timponi multa fuqha. Għalhekk, huwa sottomess li l-Kummissjoni wettqet żball manifest ta’ evalwazzjoni meta naqset li tistabbilixxi r-riskju msemmi hawn fuq u meta naqset ukoll li tapplika l-paragrafu 35 tal-Linji Gwida fir-rigward tar-rikorrenti.
            
         
                
            
            
               It-tielet nett, ir-rikorrenti ssostni li l-impożizzjoni tal-multa fuqha ser tikkawża direttament il-falliment tagħha kif ukoll l-eliminazzjoni tagħha bħala kompetitur fis-suq rilevanti. B’hekk, skont ir-rikorrenti, il-Kummissjoni kisret l-Artikolu 3(1)(g) KE peress li kkawżat id-distorsjoni jew l-eliminazzjoni tal-kompetizzjoni fis-suq rilevanti.